Document ID: 31989R1249

Tarybos reglamentas (EEB) Nr. 1249/89
1989 m. gegužės 3 d.
iš dalies keičiantis Reglamentą (EEB) Nr. 2759/75 dėl bendro kiaulienos rinkos organizavimo
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonominių ir socialinių reikalų komiteto nuomonę [3],
kadangi Tarybos reglamento (EEB) Nr. 2759/75 [4] dėl bendro kiaulienos rinkos organizavimo su paskutiniais pakeitimais, padarytais Reglamentu (EEB) Nr. 3906/87 [5], 4 straipsnyje numatyta, kad turi būti nustatyta paskerstų kiaulių bazinė kaina, galiojanti nuo kiekvienų metų lapkričio 1 d.; kadangi išlaidos pašariniams grūdams turi svarbią įtaką paskerstų kiaulių gamybos išlaidoms; kadangi dėl šios glaudžios priklausomybės bazinė kaina turėtų įsigalioti tą dieną, kada prasideda grūdų prekybos metai; kadangi, nustatant bazinę kainą, atsižvelgiama į šliuzo vartų kainą ir kiaulienos sektoriuje taikytiną mokestį, ir kadangi dėl šios priežasties būtina taip pat pakeisti jų įsigaliojimo datą;
kadangi Tarybos reglamento (EEB) Nr. 2759/75 4 straipsnio 2 dalyje numatyta nustatyti paskerstų kiaulių kainas Bendrijos rinkoje pagal tipinėse rinkose užregistruotas kainas; kadangi minėto reglamento 4 straipsnio 5 dalis numato, kad Taryba kvalifikuota balsų dauguma patvirtina tipinių rinkų sąrašą; kadangi, atsižvelgiant į grynai techninį šio reikalo pobūdį bei dažną poreikį keisti, labiau tinkama būtų Reglamento (EEB) Nr. 2759/75 24 straipsnyje numatyta tvarka;
kadangi, kai Reglamentu (EEB) Nr. 2658/87 [6] nustatyta Kombinuotoji nomenklatūra ir Bendrasis muitų tarifas Reglamentu (EEB) Nr. 3906/87 buvo įtraukti į Reglamentą (EEB) Nr. 2759/75, du produktai susaistyti GATT, kurie turėjo būti nurodyti Reglamento (EEB) Nr. 2759/75 10 straipsnio 3 dalyje, buvo praleisti; kadangi ši klaida turėtų būti ištaisyta,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2759/75 keičiamas taip:
1) 1 straipsnio 2 dalis panaikinama.
2) 4 straipsnio 1 dalis pakeičiama taip:
"1. Kasmet nustatoma standartinės kokybės naminių kiaulių skerdenų arba jų pusių (toliau - "paskerstos kiaulės"), apibūdintų remiantis Bendrijos kiaulių skerdenų klasifikacijos skale, bazinė kaina, galiojanti nuo tų metų liepos 1 d.
Nustatant bazinę kainą, būtina atsižvelgti į:
- šliuzo vartų kainą bei mokestį, taikomą per ketvirtį, prasidedantį nuo tų metų liepos 1 d., ir
- būtinybę nustatyti tokią kainą, kuri prisidėtų prie rinkos kainų stabilizavimo, tačiau neleistų susidaryti Bendrijoje struktūriniam pertekliui."
3) 4 straipsnio 5 ir 6 dalys pakeičiamos taip:
"5. Taryba, remdamasi Komisijos pasiūlymu, kvalifikuota balsų dauguma nustato Bendrijos kiaulių skerdenų klasifikacijos skalę.
6. 24 straipsnyje nustatyta tvarka taikoma šiais atvejais:
- priimant sprendimą imtis intervencinių priemonių bei nustatant dieną, kai jos nustoja būti taikomos,
- patvirtinant tipinių rinkų sąrašą,
- priimant išsamias taisykles dėl šio straipsnio taikymo."
4) 9 straipsnio 1 dalis keičiama taip:
"1. Paskerstų kiaulių mokestis susideda iš:
a) vieno komponento, kuris yra lygus Bendrijos ir pasaulio rinkos pašarinių grūdų kainų skirtumui už tą pašarinių grūdų kiekį, kuris reikalingas Bendrijoje vienam kilogramui kiaulienos pagaminti.
Pašarinių grūdų kainos Bendrijoje nustatomos kartą per metus 12 mėnesių laikotarpiui, kuris prasideda liepos 1 d., remiantis ribinėmis kainomis bei jų mėnesiniu padidėjimu.
Pašarinių grūdų kainos pasaulio rinkoje nustatomos kas ketvirtį, remiantis tomis tokių grūdų kainomis, kurios užregistruotos penkių mėnesių laikotarpiu, pasibaigiančiu prieš vieną mėnesį iki to ketvirčio, kuriam minėtas komponentas yra skaičiuojamas, pradžios.
Tačiau, kai nustatomi tie mokesčiai, kurie taikomi nuo spalio 1 d., sausio 1 d. ir balandžio 1 d., į pašarinių grūdų kainų tendencijas pasaulio rinkoje būtina atsižvelgti tik tuo atveju, jei tuo pačiu metu nustatoma nauja šliuzo vartų kaina;
b) vieno komponento, kuris sudaro 7 % tų vidutinių šliuzo vartų kainų, kurios vyravo ketverių ketvirčių laikotarpyje iki kiekvienų metų balandžio 1 d.
Šis komponentas skaičiuojamas kartą per metus ir galioja 12 mėnesių, pradedant skaičiuoti nuo liepos 1 d."
5) 10 straipsnio 2 ir 3 dalys pakeičiamos taip:
"2. Mokestis už 1 straipsnio 1 dalies c punkte išvardytus produktus yra lygus tokių komponentų sumai:
a) vienas komponentas nustatomas pagal kiaulių skerdenoms taikomą mokestį, remiantis Bendrijoje egzistuojančiu santykiu tarp tokių produktų kainų ir paskerstų kiaulių kainos;
b) antrasis komponentas sudaro 7 % vidutinės siūlomos kainos, nustatomos remiantis importu, vykdomu 12 mėnesių laikotarpyje iki kiekvienų metų balandžio 1 d. Tačiau produktams, kurie priskiriami KN kodams ex1602 ir ex1902, taikomi 10 %.
Šis komponentas skaičiuojamas kartą per metus ir galioja 12 mėnesių nuo liepos 1 d.
3. Nepaisant 1 ir 2 dalies nuostatų, produktams, klasifikuojamiems pagal KN 02063021, 02063031, 02064191, 02064991, 15010011, 16010010, 16021000, 16022090 ir 16029010 kodus, kuriems muito normą nulemia GATT, mokesčiai ribojami dydžiu, kurį nulemia šis įsipareigojimas."
6) 12 straipsnio 2 dalies paskutinė pastraipa pakeičiama taip:
"Tačiau, kada nustatoma šliuzo vartų kaina, taikytina nuo spalio 1 d., sausio 1 d. ir balandžio 1 d., į pašarinių grūdų kainų tendencijas pasaulio rinkoje būtina atsižvelgti tik tuo atveju, jei pašarinių grūdų kiekybinė vertė, lyginant ją su verte, kuria buvo remiamasi per ankstesnį ketvirtį apskaičiuojant šliuzo vartų kainą, bent įvardytu minimumu skiriasi nuo nurodytos."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1989 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1989 gegužės 3 d.

Labels: 17
6